

**ŠKOLSKI INKLUZIVNI DOKUMENT**

**<OŠ JOSIPA JURJA STROSSMAYERA, TRNAVA >**

**Osječko-baranjska županija**

Trg A. Starčevića 2, 31000 Osijek

Tel:+385 31 221 637

Fax:+385 31 221 601

[www.obz.hr](http://www.obz.hr)

[drustveni@obz.hr](mailto:drustveni@obz.hr)



Projekt je sufinancirala Europska Unija iz Europskog socijalnog fonda u sklopu

Operativnog programa Učinkoviti ljudski potencijali 2014. – 2020.

<http://www.strukturnifondovi.hr/>

“Sadržaj ove publikacije isključiva je odgovornost Osječko-baranjske županije”



Europska Unija

Zajedno do fondova EU

**SADRŽAJ:**

1. UVOD ……………………………………………………………………………… 3
2. POSEBNOSTI NAŠE ŠKOLE …………………………………………………….. 5
3. CILJEVI ŠKOLE …………………………………………………………………… 6
4. ŠKOLSKI TIM ZA INKLUZIJU……………………………………………………. 6
5. AKTIVNOSTI U ŠKOLI …………………………………………………………… 9
6. SURADNJA RODITELJA I ŠKOLE ………………………………………………. 10
7. ZAKLJUČAK……………………………………………………………………….. 11
8. **UVOD**

Inkluzivno obrazovanje (eng. inclusive education) temelji se na pravu svih na kvalitetno obrazovanje i posebno se usredotočuje na ranjive skupine. Načelo inkluzivnosti u obrazovanju uključuje osobe s invaliditetom, rasne, etničke i druge manjine te osobe ili skupine koje su diskriminirane u obrazovanju na temelju dobi, vjere, seksualnosti ili drugih obilježja. Inkluzivno obrazovanje zapravo je proces koji se odvija kroz promjene u pristupu podučavanju i u obrazovnom sadržaju, ali i u samoj strukturi i strategijama obrazovnog sustava. Krajnji je cilj inkluzivnog obrazovanja povećanje sudjelovanja u učenju i smanjenje isključenosti unutar ili zbog obrazovanja.

Utemeljenje inkluzivnog odgoja opravdano je u planovima ekonomske, neurobiološke, obrazovne i socijalne prirode. Odgoj i obrazovanje moraju biti usmjereni punom razvoju ljudske osobnosti i jačanju poštovanja ljudskih prava i temeljnih sloboda. Osnovna načela inkluzivnog odgoja su razvojno primjeren i na dijete usmjeren pristup poučavanju jednako dostupan svima, individualiziran proces poučavanja, holistički pristup dječjem razvoju, inkluzivan odgoj i obrazovanje naglašena aktivna uloga obitelji i društvene zajednice, te okruženje za učenje koje uvažava kulturološke specifičnosti.

Inkluzivno obrazovanje u RH ima uporište u različitim zakonskim aktima. Na početku treba istaknuti *Konvenciju o pravima djeteta UN-a* koja je iznad svih zakonskih akata te svi moraju biti usklađeni s tom *Konvencijom*. Hrvatska je potpisnica te Konvencije od 1991. U njoj se djeca s invaliditetom i djeca s teškoćama u razvoju navode kao skupine koje se moraju posebno štititi od diskriminacije te im se mora osigurati ispunjen i pristojan život, aktivno sudjelovanje u zajednici, djelotvoran pristup obrazovanju, stručnoj izobrazbi, zapošljavanju, tj. potpuno uključivanje u zajednicu. Njihovo obrazovanje mora se što je više moguće usmjeriti prema razvoju djetetove osobnosti, talenata, duševnih i tjelesnih sposobnosti. Hrvatska je potpisnica *Kovencije o pravima osoba s invaliditetom* od 2007. te se i njome obvezala na omogućavanje ravnopravnog pristupa obrazovanju osobama s invaliditetom i djeci s teškoćama u razvoju. U *Nacionalnom okvirnom kurikulumu* (2010) ističe se da je potrebno poticati aktivno učenje u kojem je učenik izravno uključen u svaku školsku aktivnost u skladu sa svojim sposobnostima i mogućnostima. *Zakon o odgoju i obrazovanju u osnovnoj i srednjoj školi* (NN 87/08, 92/10, 105/10, 90/11, 5/12, 16/12, 86/12, 126/12, 94/13, 152/14)

na više mjesta govori o važnosti jednakih mogućnosti za obrazovanje te o učenicima s teškoćama. Tako se u čl. 4. govori o važnosti sustavnog načina poučavanja učenika u skladu s njihovim sposobnostima i sklonostima, o razvijanju tolerancije, kao jedno od načela spominje se jednakost obrazovnih šansi za sve učenike prema njihovim sposobnostima. Čl. 62. navodi da su učenici s posebnim odgojno-obrazovnim potrebama daroviti učenici i učenici s teškoćama. U čl. 65. navodi se da su učenici s teškoćama učenici s teškoćama u razvoju, učenici s teškoćama u učenju, problemima u ponašanju i emocionalnim problemima te učenici s teškoćama uvjetovanim odgojnim, socijalnim, ekonomskim, kulturalnim i jezičnim čimbenicima, a svi oni imaju pravo na primjerene programe školovanja i primjerene oblike pomoći. *Strategija obrazovanja, znanosti i tehnologije* govori o važnosti osiguravanja kvalitetnog obrazovanja dostupnog svima pod jednakim uvjetima, a u skladu sa sposobnostima svakog korisnika sustava. Na to se nastavlja *Cjelovita kurikularna reforma*, pogotovo dokumenti *Okvir za poticanje i prilagodbu iskustava učenja te vrednovanje postignuća djece i učenika s teškoćama* i *Okvir za poticanje iskustava učenja i vrednovanje postignuća darovite djece i učenika*, s time da su i predmetni kurikulumi usklađeni s tim dokumentima. Načini utvrđivanja primjerenih programa obrazovanja i vrsta primjerenih programa obrazovanja određeni su *Pravilnikom o utvrđivanju psihofizičkog stanja djeteta, učenika te sastavu stručnih povjerenstva* (NN 67/14)i *Pravilnikom o osnovnoškolskom odgoju i obrazovanju učenika s teškoćama u razvoju* (NN 24/15). U RH primjereni programi obrazovanja za učenike s teškoćama su redoviti program uz individualizirane postupke, redoviti program uz prilagodbu sadržaja i individualizirane postupke, posebni program uz individualizirane postupke, posebni program za stjecanje kompetencija u aktivnostima svakodnevnoga života i radauz individualizirane postupke. Oni se mogu ostvarivati u redovitom razrednom odjelu, dijelom u redovitom, a dijelom u posebnom razrednom odjelu, u posebnom razrednom odjelu i u odgojno-obrazovnoj skupini. Dodatni odgojno-obrazovni i rehabilitacijski programi koji se određuju kao dio primjerenog programa odgoja i obrazovanja su program edukacijsko-rehabilitacijskih postupaka, program produženog stručnog postupka i rehabilitacijski programi. Privremeni oblici odgoja i obrazovanja su nastava u kući, nastava u zdravstvenoj ustanovi i nastava na daljinu.

U našoj se školi provodi redoviti program, redoviti program uz individualizirane postupke, redoviti program uz prilagodbu sadržaja i individualizirane postupke te prema potrebi nastava u kući za učenike s težim zdravstvenim teškoćama.

1. **POSEBNOSTI NAŠE ŠKOLE**

Kao prednost naše škole za obrazovanje učenika s teškoćama svakako je mali broj učenika u razredima. Iako je generalno ovaj podatak za školu nedostatak, prednost malog broja učenika u razredima omogućuje učitelju da više vremena individualno posveti svakom učeniku.

Rad s učenicima s teškoćama olakšan je i otkad škola sudjeluje u projektu za osiguravanje pomoćnika u nastavi.

Manji kolektiv u školi znači i lakše komuniciranje među učiteljima vezano za realizaciju programa za pojedinog učenika.

Među nedostacima treba spomenuti sve veći broj učenika s teškoćama u razredima.

Učenici s teškoćama u našoj školi većinom imaju i više teškoća (pr. laka intelektualna teškoća i poremećaj aktivnosti i pažnje) što stvara dodatno opterećenje za stvaranje i provođenje programa prilagođenom tom određenom učeniku.

Zbog sve manjeg broja djece imamo dosta kombiniranih odjela što bez obzira na mali broj učenika u razredu onemogućuje učitelju da se dovoljno posveti učenicima s teškoćama.

Velik problem čini i nedostatak stručnog kadra.U našoj školi rade samo dva stručna suradnika - knjižničar na puno i pedagog na pola radnog vremena. Potreba za zaposlenjem stručnog suradnika psihologa je velika. Ne samo kod identifikacije učenika već i za rad i praćenje učenika.

Sve je veći broj učenika koji upisuju 1. razred s teškoćama u govoru ili pisanju (disleksija, disgrafija) te je tim učenicima nužno potreban kontinuiran rad s logopedom, a roditelji često nisu u mogućnosti voditi djecu redovno u Đakovo ili Osijek zbog sve većih financijskih problema. Potrebno je raditi na boljoj suradnji roditelja i škole zbog sve veće učeničke nezainteresiranosti za nastavne sadržaje, a samim time i smanjenom radu kod kuće.

1. **CILJEVI ŠKOLE**

Kako bi se u što je većoj mjeri moguće ostvarilo inkluzivno obrazovanje u našoj školi, kroz sljedećih nekoliko godina trebalo bi ostvariti sljedeće ciljeve:

1. Unaprijediti podršku učenicima s teškoćama u razvoju u našoj školi

2. Poboljšati obrazovna postignuća svih učenika s teškoćama u razvoju u našoj školi

3. Poticati i razvijati područja kod učenika u kojima su daroviti.

4. Poboljšati partnerstvo na relaciji škola – roditelji – učenici – lokalna zajednica

5. Osnažiti svijest o važnosti inkluzije među učenicima, učiteljima, roditeljima i lokalnom zajednicom

1. **ŠKOLSKI TIM ZA INKLUZIJU**

Obrazovna praksa je potvrdila da pozitivan stav učitelja prema djeci s posebnim obrazovnim potrebama predstavlja dodatnu stimulaciju za učenje i razvoj. Stalni zadatak Stručnog tima za inkluziju je da promovira inkluzivni pristup u učenju, kako bi škola bila prihvatljiva za sve, kako za učenike s prosječnim i nadprosječnim postignućima, tako i za učenike s teškoćama u razvoju.

Školski tim za inkluziju čine:

\* Ravnateljica škole

\* Pedagoginja škole

\* Razrednik/ca učenika/ce

\* Roditelji učenika/ce

\* Pomoćnik/ica u nastavi

**Zadaci školskog tima za inkluziju:**

1. Procjena stanja inkluzivnosti škole na početku školske godine (broj učenika, raznovrsnost učeničkih grupa, pokazatelji učešća učitelja, učenika i roditelja u inkluzivnom razvoju škole)
2. Određivanje prioriteta za školski razvoj
3. Podrška u stvaranju školske inkluzivne kulture i imenovanje aktivnosti koje će imati za cilj rad na stavovima, školskoj klimi, međuljudskim odnosima
4. Doprinos u kreiranju školskih planova koji uvažavaju principe inkluzivnosti
5. Suradnja sa školskim organima i vijećima
6. Suradnja s civilnim društvom
7. Suradnja sa socijalnim i zdravstvenim sektorom.

**Uloga ravnateljice:**

* Osigurati prostorne i profesionalne preduvjete, te sredstva za rad u inkluzivnoj učionici
* Provoditi obrazovnu politiku uvažavanja različitosti
* Dogovarati s timom uključivanje potrebnih dodatnih stručnih suradnika
* Upoznavati vanjske suradnike sa obrazovnom politikom i pravilima rada škole
* Osigurati dodatnu stručnu edukaciju školskom inkluzivnom timu
* Pratiti realizaciju i sudjelovati u evaluaciji programa rada *Školskog tima za inkluziju*
* Upoznaje *Školski tim* s novostima iz područja inkluzije


**Uloga pedagoginje:**

* Utvrđuje potrebe djece s teškoćama u razvoju
* Koordinira rad tima za opservaciju, stručnu pomoć i podršku
* Dogovara s timom uključivanje dodatnih stručnih suradnika
* Utvrđuje plan rada Školskog tima za inkluziju
* Priprema potrebnu dokumentaciju
* Koordinira rad pomoćnika u nastavi
* Vrši provjeru i dopunu programa prilagođenih učeniku
* Surađuje s roditeljima
* Prati napredovanje učenika i ostvarenje programa
* Savjetuje roditelje djece uključene u program podrške
* Pruža individualnu i/ili grupnu podršku djetetu
* Savjetuje učitelje i pomoćnike u nastavi za primjenu odgovarajućih metoda i tehnika
* Vrši edukaciju učitelja i roditelja

**Uloga razrednika/ce:**

* Upoznaje ostale članove Školskog tima za inkluziju s dosadašnjim učenikovim

postignućima (sposobnostima, motivacijom)

* Određuje ciljeve odgojno-obrazovnog procesa u skladu s karakteristikama razrednog odjela i individualnih potreba učenika
* Ostvaruje program za učenika, a sa Stručnim timom određuje kriterije i načine evaluacije ciljeva odgoja i obrazovanja
* Vodi dosje učenika
* ****Primjenjuje različite nastavne metode podučavanja
* Integrira pojedinačne ciljeve učenika u zajedničke aktivnosti u razrednom odjelu
* Planira odgovarajuće aktivnosti u učionici
* Surađuje i komunicira s roditeljima

**Uloga pomoćnika u nastavi:**

* Pruža podršku učenicima u inkluzivnom odjeljenju
* Osigurava inkluzivno okruženje za učenike s teškoćama u suradnji s nastavnikom i stručnim timom škole
* Kao član tima vrši provjeru i realizaciju programa za učenike
* Pruža podršku u obavljanju praktičnih radova predviđenih nastavnim programom
* Sa Školskim timom dogovara načine otklanjanja nepoželjnog ponašanja učenika
* Vodi evidenciju o svakom vidu samostalnosti učenika
* Svakodnevno surađuje s roditeljima

**Uloga roditelja:**

* Surađuju i aktivno sudjeluju u planiranju odgojno-obrazovnog rada
* Kontinuirano surađuju s učiteljicom i pomoćnikom u nastavi
* Pružaju podršku djetetu u obiteljskom okruženju
* Nadgledaju učenikov rad kod kuće
* Prenose svoja iskustva drugim roditeljima

Školski tim za inkluziju ima za cilj pratiti ostvarivanje planiranih aktivnosti. Odgovoran je i za praćenje realizacije programa prilagođenog učeniku. Prema potrebi odlučuje o uključivanju drugih stručnjaka u rad s učenikom.

1. **AKTIVNOSTI U ŠKOLI**

Tijekom sljedećih pet godina, planirano je provođenje raznih aktivnosti u našoj školi za što uspješnije uključivanje učenika s teškoćama u život i rad škole.

* **Edukacija za učitelje**

****Potrebno je dodatno educirati učitelje o radu s učenicima s teškoćama. Edukaciju će provoditi pedagoginja, vanjski suradnici te učitelji koji žele prenijeti svoja saznanja o tome sa stručnih skupova.

Učitelji će biti upoznati i s novim pravilnicima i zakonskim aktima koji se tiču učenika s teškoćama te će ih se upućivati i na samostalno proučavanje pravilnika i literature.

* **Nabava materijala za rad s učenicima s teškoćama**

Škola će u skladu s financijskim mogućnostima nabavljati materijale za rad s učenicima s teškoćama (stručna literatura, nastavni listići, radne bilježnice i slično).

* **Radionice za učenike**

Budući da su učenici s teškoćama integrirani u redovita razredna odjeljenja, potrebno je raditi i s ostalim učenicima kako bi prihvatili različitost, naučili pomagati vršnjacima i slično. Pedagoške radionice na ovu temu rade se u sklopu školskog preventivnog programa.

* **Sudjelovanje u projektima**

Ovaj je dokument nastao u sklopu projekta „Učimo zajedno 2“ u kojemu smo mi kao škola partneri Osječko-baranjskoj županiji. Projekt je financiran iz Europskog socijalnog fonda i Državnog proračuna Republike Hrvatske, a osigurava pomoćnike u nastavi za učenike s teškoćama.

Nastojat ćemo i sljedećih godina sudjelovati u sličnim projektima kako bi učenici s teškoćama dobili obrazovanje kakvo zaslužuju, prilagođeno njihovim potrebama.

* **Edukacije za roditelje**

Škola će nastojati provoditi edukacije za roditelje, informirati ih o vrstama teškoćama, savjetovati ih za rad i podršku djeci s teškoćama. Edukaciju će provoditi pedagoginja i učitelji prema potrebi razreda.

* **Zamolba za Ministarstvo**

Škola će slati zamolbe Ministarstvu znanosti, obrazovanja i sporta za povećanje stručne službe (puno radno vrijeme pedagoga, dobivanje suglasnosti za psihologa).

Škola će stupiti u kontakt i s mobilnim timom stručnjaka koji je zadužen za rad s učenicima s teškoćama u našoj školi.

1. **SURADNJA RODITELJA I ŠKOLE**

Roditelji su ključna i važna sastavnica suradnje i podrške inkluzivnom obrazovanju. Očekivanja od roditelja u inkluzivnom obrazovanju su mnogostruka i složena.

Roditelj je primarni odgajatelj i najveći autoritet u životu djeteta. Važan u promicanju partnerstva i suradnje učitelja, roditelja, učenika i škole. Ne postoji osoba koja bolje poznaje dijete od roditelja stoga je u odnosu s roditeljima moguće dobiti vrijedne i važne informacije o željama, potrebama i interesima djeteta.

Uloga člana stručnog inkluzivnog tima omogućava roditeljima da u dogovoru s ostalim članovima tima donose samostalne odluke o najboljim i najprimjerenijim metodama i oblicima rada, tempu i obrazovnim iskustvima kojima će dijete biti izloženo. Ravnopravnost u donošenju odluka istovremeno znači da roditelji preuzimaju obvezu permanentnog sudjelovanja, stalne brige i zalaganja za dobrobit djeteta u školi.



1. **ZAKLJUČAK**

Inkluzivno obrazovanje je za našu školu nužnost zbog sve većeg broja učenika s teškoćama.

Glavni su ciljevi ovakvog pristupa obrazovanju unaprijediti socijalno uključivanje djece i mladih s teškoćama u razvoju, podržati podizanje kvalitete inkluzivnog obrazovanja te olakšati pristup budućem tržištu rada uz uspostavu mehanizama međusektorske suradnje ključnih sudionika na razini županije u provedbi socijalne inkluzije djece i mladih.

Trudit ćemo se u sljedećih pet godina ojačati svoj kolektiv znanjem o radu s učenicima s teškoćama, omogućiti učenicima pomoćnike u nastavi i raditi na tome da ih ostali učenici prihvate kao prijatelje, a u budućnosti kao i kolege s kojima će raditi.

Važnost stavljamo i na poboljšanje suradnje s roditeljima kojima je također potrebna pomoć za podršku i rad s djecom s teškoćama. Oni su važni suradnici u školskom inkluzivnom timu.

Nadamo se da ćemo u školskim godinama koje slijede uspjeti ostvariti našu misiju:

- omogućiti svim učenicima usvajanje znanja potrebnih za daljnji nastavak školovanja prema

njihovim sposobnostima i interesima

- svakom učeniku pomoći pri ostvarivanju svih njegovih potencijala, promatrajući pritom


svakog učenika kao jedinstvenog pojedinca

- poticati i razvijati talente svih učenika te pružiti svu moguću pomoć i podršku učenicima

s teškoćama.

KLASA: 602-02/16-01/69

URBROJ: 2121-24-01-16-69



**Ciljevi projekta**:

1. Unaprijediti socijalno uključivanje djece s teškoćama u redovit sustav obrazovanja i samim tim osigurati 68 pomoćnika u nastavi za 87 učenika/učenica s teškoćama u razvoju;
2. Smanjiti broj nezaposlenih osoba na području Osječko-baranjske županije;
3. Uspostaviti međusektorsku suradnju ključnih dionika na razini županije u provedbi socijalne inkluzije djece i mladih.

**Osječko-baranjska županija**

Trg A. Starčevića 2, 31000 Osijek

Tel:+385 31 221 637

Fax:+385 31 221 601

[www.obz.hr](http://www.obz.hr)

[drustveni@obz.hr](mailto:drustveni@obz.hr)



Agencija za strukovno obrazovanje i obrazovanje odraslih – [www.asoo.hr](http://www.asoo.hr); [ured@asoo.hr](mailto:ured@asoo.hr)

Ministarstvo znanosti, obrazovanja i sporta - [www.mzos.hr](http://www.mzos.hr)

Ministarstvo regionalnog razvoja i fondova EU – [www.strukturnifondovi.hr](http://www.strukturnifondovi.hr)

Program potpore:

**Europski socijalni fond, Operativni program „Učinkoviti ljudski potencijali 2014.-2020.“**

**Nositelj projekta:** Osječko-baranjska županija

**Partneri:**

* 39 osnovnih škola
* 4 srednje škole
* Regionalna razvojna agencija Slavonije i Baranje d.o.o.

**Vrijednost projekta:**

* 2.615.750,00 kuna
  + 2.475.750,00 (95% iz ESF i Proračuna RH)
  + 140.000,00 (5% OBŽ)

**Trajanje projekta:**

12 mjeseci (01. rujna 2015. - 31. kolovoza 2016.)



Europska Unija

Zajedno do fondova EU

Projekt je sufinancirala Europska Unija iz Europskog socijalnog fonda u sklopu

Operativnog programa Učinkoviti ljudski potencijali 2014. – 2020.

<http://www.strukturnifondovi.hr/>

“Sadržaj ovog publikacije isključiva je odgovornost Osječko-baranjske županije”